Ο Κιρικού και η μάγισσα

Ο Κιρικού και η μάγισσα (Γαλλικά: Kirikou et la Sorcière) είναι ταινία κινούμενων σχεδίων του 1998 σε σενάριο και σκηνοθεσία Μισέλ Οσελό.

Η ταινία βασίζεται σε έναν αφρικανικό μύθο και αφηγείται τις περιπέτειες του Κιρικού, ενός μικρού αλλά με ιδιαίτερη νοημοσύνη και θάρρος αγοριού, στον αγώνα του εναντίον της μάγισσας Καραμπά, που βασανίζει τους κατοίκους του χωριού με τη βοήθεια των κακών δυνάμεών της. 

Είναι η πρώτη ταινία μεγάλου μήκους του Μισέλ Οσελό και είχε απροσδόκητη κριτική και εμπορική επιτυχία, με σχεδόν ένα εκατομμύριο εισιτήρια κατά την πρώτη κυκλοφορία της στη Γαλλία. Αυτή η επιτυχία άσκησε πολύ θετική επίδραση στην ανάπτυξη της βιομηχανίας κινούμενων σχεδίων στη Γαλλία και στη χρηματοδότηση άλλων ταινιών στη χώρα κατά τα επόμενα χρόνια.

Μετά την επιτυχία της, ακολούθησε μια δεύτερη ταινία το 2005 Ο Κιρικού και τα άγρια θηρία (Kirikou et les bêtes sauvages), η οποία αφηγείται άλλες περιπέτειες του Κιρικού που έλαβαν χώρα κατά τη διάρκεια των περιπετειών του στην πρώτη ταινία, και στα τέλη του 2012 μια άλλη συνέχεια, Kirikou et les hommes et les femmes.  Επίσης το 2007 η ταινία προσαρμόστηκε σε θεατρικό μιούζικαλ, Kirikou et Karaba. Ο χαρακτήρας του Κιρικού έχει χρησιμοποιηθεί και σε άλλα μέσα όπως παιδικά βιβλία, βιντεοπαιχνίδια και ταινίες ντοκιμαντέρ.

Η μουσική και τα τραγούδια της ταινίας είναι του Γιουσού Ν’ Ντουρ.

Υπόθεση 

Σε ένα μικρό χωριό της Δυτικής Αφρικής γεννιέται ένα αγόρι που ονομάζεται Κιρικού. Δεν είναι ένα κανονικό μωρό, καθώς μπορεί να μιλήσει και να περπατήσει αμέσως μετά τη γέννηση. Όταν η μητέρα του του λέει ότι μια κακιά μάγισσα, η εντυπωσιακή και σκληρή Καραμπά, αποξήρανε τις πηγές τους και εξαφάνισε όλους τους άντρες του χωριού εκτός από έναν, αποφασίζει να απαλλάξει το χωριό από τη κατάρα της. Έτσι, μαζί με τον τελευταίο πολεμιστή, τον θείο του, ξεκινά να τη συναντήσει. Ο Κιρικού καταφέρνει να ξεγελάσει τη μάγισσα και να σώσει τον θείο του. Επιπλέον, σώζει τα παιδιά του χωριού από την απαγωγή που σχεδίαζε η μάγισσα και σκοτώνει το τέρας που έπινε όλο το νερό του χωριού, κερδίζοντας την εμπιστοσύνη και τον θαυμασμό στα μάτια των προηγουμένως δύσπιστων χωρικών. 

Με τη βοήθεια της μητέρας του και διαφόρων ζώων, ο Κιρικού αποφεύγει τους φύλακες της Καραμπά και ταξιδεύει στο απαγορευμένο Λησμονημένο Βουνό για να ρωτήσει τον παππού του Σοφό του Βουνού που γνωρίζει τη μάγισσα και τα μυστικά της. Αυτός του αποκαλύπτει ότι η Καραμπά είναι κακιά επειδή υποφέρει από ένα δηλητηριασμένο αγκάθι στην πλάτη της, το οποίο της προκαλεί μεγάλο πόνο και συγχρόνως της δίνει μεγάλη κακή δύναμη. Αφού το έμαθε αυτό, ο Κιρικού καταφέρνει να κλέψει τον κλεμμένο χρυσό της μάγισσας, δελεάζοντας την έτσι να βγει έξω και ξεγελώντας την, της αφαιρεί το δηλητηριασμένο αγκάθι.

Απελευθερωμένη από τον πόνο και την κακία, η Καραμπά ευχαριστεί τον Κιρικού, ο οποίος της ζητά να τον παντρευτεί, αλλά η Καραμπά του αρνείται γιατί είναι πολύ νέος. Ο Κιρικού της παίρνει μόνο ένα φιλί, αλλά αυτό το φιλί είναι αρκετό για να τον κάνει να μεγαλώσει αμέσως. Ως ενήλικας, ο Κιρικού επιστρέφει στο χωριό συνοδευόμενος από την Καραμπά. Οι χωρικοί δεν τον αναγνωρίζουν αλλά τελικά αναγνωρίζεται από τη μητέρα του. Οι χωρικοί, που θέλουν να εκδικηθούν για τους άντρες του χωριού που η Καραμπά εξαφάνισε, πρόκειται να τη σκοτώσουν, όταν ξαφνικά όλοι οι εξαφανισμένοι άντρες επιστρέφουν σε πομπή υπό τον ήχο του ταμ-ταμ, συνοδευόμενοι από τον Σοφό του Βουνού, ο οποίος τους εξηγεί ότι η Καραμπά δεν έτρωγε τους άντρες, αλλά τους μετέτρεπε σε φύλακες για να τους υποδουλώσει. Έτσι αποκαθίσταται η γαλήνη στο χωριό και όλοι είναι ευχαριστημένοι με την επιστροφή των αγνοουμένων και του Κιρικού.

Βραβεία-Διακρίσεις 

 Βραβείο Καλύτερης Ταινίας, Ale Kino! - International Young Audience Film Festival 2000
 Βραβείο Καλύτερης Ταινίας, Annecy International Animated Film Festival 1999
 Βραβείο Καλύτερης Ταινίας, British Animation Awards 2002
 Βραβείο Καλύτερης Ταινίας, Chicago International Children's Film Festival 1999
 Βραβείο Καλύτερης Ταινίας, Cinekid 1999
 Βραβείο Καλύτερης Ταινίας, Montréal International Children's Film Festival 2000
 Βραβείο Καλύτερης Ταινίας Κριτικής Επιτροπής Παιδιών, Chicago International Children's Film Festival 1999
 Αργυρό Βραβείο Ταινίας Μυθοπλασίας Μεγάλου Μήκους, Castellinaria International Festival of Young Cinema 1999
 Βραβείο C.I.F.E.J., Oulu International Children's Film Festival 1999
 Βραβείο Παιδικού Κινηματογράφου, Cartagena Film Festival 2000
 Βραβείο Περιβάλλοντος και Υγείας, Castellinaria International Festival of Young Cinema 1999

Παραπομπές 

Ταινίες του 1998
Γαλλικές ταινίες
Γαλλόφωνες ταινίες
Γαλλικές ταινίες κινουμένων σχεδίων